પછી તો બન્ને ભાઈઓએ જમીનની અને બીજી મજિયારી ચીજવસ્તુની વહેંચણી કરી નાંખી. લોકો મોંમાં આંગળા નાખી ગયાં. આનું નામ તે મોટાભાઈ, આમ તો મોટા ભાઈઓ ઘણાં હોય છે, પણ રામજી જેવો બીજો બતાવો! ગામમાં પેલો કાનજી છે એને ત્રણ ભાઈ છે, મિલકતની વહેંચણીનો મામલો છેક કોર્ટે પહોંચ્યો છે, અને પેલો છગન અને મગન ખેતરના સેંઢાની બે ફુટ જમીન માતે એકબીજા સામે ધારીયાં ઉગામે છે. પેલો મહાદેવ નાના ભાઈની બધી જમીન પચાવીને બેસી ગયો છે.ઉપરથી નાના ભાઈ સામે ફોજદારી કરી છે. રામજી જેવો મોટો ભાઈ હોય એ નસીબ કહેવાય. ભાગ્યશાળી હોય એને જ આવો મોટો ભાઈ મળે.